AZ EURÓPAI PARLAMENT, A TANÁCS ÉS A BIZOTTSÁG HATÁROZATA
(2005. november 4.)
az Európai Csalás Elleni Hivatal (OLAF) Felügyelő Bizottsága tagjainak kinevezéséről
(2005/833/EK, Euratom)
AZ EURÓPAI PARLAMENT,
AZ EURÓPAI UNIÓ TANÁCSA,
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Atomenergia-közösséget létrehozó szerződésre,
tekintettel az Európai Csalás Elleni Hivatal (OLAF) létrehozásáról szóló, 1999. április 28-i 1999/352/EK, ESZAK, Euratom bizottsági határozatra (1) és különösen annak 4. cikkére,
tekintettel az Európai Csalás Elleni Hivatal (OLAF) által lefolytatott vizsgálatokról szóló, 1999. május 25-i 1073/1999/EK európai parlamenti és tanácsi rendeletre (2), valamint az Európai Csalás Elleni Hivatal (OLAF) által lefolytatott vizsgálatokról szóló, 1999. május 25-i 1074/1999/Euratom tanácsi rendeletre (3) és különösen e rendeletek 11. cikkének (2) bekezdésére,
mivel:
(1)
Az 1073/1999/EK rendelet, illetve az 1074/1999/Euratom rendelet 11. cikkének (2) bekezdése előírja, hogy az Európai Csalás Elleni Hivatal (OLAF) felügyelő bizottságát öt olyan független külső személyből kell összeállítani, akik a Hivatal tevékenységi területeivel kapcsolatos, saját országukban vezetői beosztásra való kinevezéshez szükséges megfelelő szakképzettséggel rendelkeznek.
(2)
Az 1999. augusztus 1-jei hatállyal kinevezett felügyelő bizottsági tagok maximális hivatali ideje lejárt. Ezért az új bizottsági tagokat a lehető leghamarabb ki kell nevezni.
(3)
Az említett rendeletek 11. cikkének (2) bekezdése előírja, hogy a felügyelő bizottság tagjainak kinevezése az Európai Parlament, a Tanács és a Bizottság közös megegyezésével történik,
A KÖVETKEZŐKÉPPEN HATÁROZOTT:
1. cikk
(1) Az alábbiakban felsorolt személyek 2005. november 30-i hatállyal kinevezést kapnak az Európai Csalás Elleni Hivatal (OLAF) felügyelő bizottsági tagságára:
-
Peter STRÖMBERG
-
Kálmán GYÖRGYI
-
Rosalind WRIGHT
-
Luis LÓPEZ SANZ-ARANGUEZ
-
Diemut R. THEATO
(2) Amennyiben az említett személyek valamelyike lemond felügyelő bizottsági tagságáról, elhalálozik vagy hivatala ellátására véglegesen alkalmatlanná válik, helyére haladéktalanul annak a felügyelő bizottságba még ki nem nevezett személynek kell lépnie, aki az alábbi listán elsőként szerepel:
-
Eugeniusz RUŚKOWSKI
-
Albertus Hendrikus KORTHALS
-
Jaroslav FENYK
-
Stefano DAMBRUOSO
2. cikk
A felügyelő bizottság tagjai feladataik ellátásában sem kormányoktól, sem pedig intézményektől, szervektől, hivataloktól vagy ügynökségektől nem kérhetnek és nem fogadhatnak el utasításokat.
Nem foglalkozhatnak olyan ügyekkel, amelyekben közvetlenül vagy közvetve bármiféle személyes, különösen családi vagy pénzügyi érdekeltséggel rendelkeznek, és amely érdekeltség sértheti pártatlanságukat.
Szigorú titoktartás mellett kell kezelniük mind a hozzájuk benyújtott ügyiratokat, mind az azokhoz kapcsolódó megfontolásaikat.
3. cikk
A felügyelő bizottság tagjait költségtérítés illeti meg a feladataik ellátása során felmerülő költségekkel kapcsolatban, valamint napidíj minden egyes, hivatali feladataik ellátásával töltött nap után. A napidíj összegét és a költségtérítés szabályait a Bizottság állapítja meg.
4. cikk
A Bizottság a határozatról értesíti a fent említett személyeket, és haladéktalanul értesíti az 1. cikk (2) bekezdésének megfelelően a felügyelő bizottságba ezt követően kinevezett személyeket.
A kinevezés az 1073/1999/EK rendelet, illetve az 1074/1999/Euratom rendelet 11. cikkének (2) és (3) bekezdése szerint történik. A kinevezés nem sértheti e rendelkezéseknek az Európai Parlament és a Tanács által a jövőben esetlegesen elfogadandó módosításait.
5. cikk
Ezt a határozatot az Európai Unió Hivatalos Lapjában ki kell hirdetni.
Kelt Brüsszelben és Luxembourgban, 2005. november 4-én.